b'\n_START_ARTICLE_\nKirkon ja valtion ero\n_START_SECTION_\nHistoriaa\n_START_PARAGRAPH_\nKirkon ja valtion eroa vaativa j\xc3\xa4rjest\xc3\xa4ytynyt vapaa-ajattelijaliike j\xc3\xa4rjest\xc3\xa4ytyi 1800-luvun loppupuolella Britanniassa, Yhdysvalloissa, Saksassa, Ranskassa ja muualla L\xc3\xa4nsi-Euroopassa. Vapaa-ajattelijain maailmanliitto, alkuaan Kansainv\xc3\xa4linen vapaa-ajattelijaliitto perustettiin vuonna 1880 Brysseliss\xc3\xa4. Liiton tarkoituksia oli pyrki\xc3\xa4 ajatuksenvapauden turvaamiseen. J\xc3\xa4senj\xc3\xa4rjest\xc3\xb6j\xc3\xa4 ovat eri maiden kansalliset liitot. Vapaa-ajattelijat vaativat kirkon ja valtion erottamista sek\xc3\xa4 t\xc3\xa4ydellisen ajatuksen, omantunnon, uskonnon ja ateismin vapauden toteuttamista. Liikkeen suuri hetki oli kirkon ja valtion ero Ranskassa 1905.\n_START_SECTION_\nEuroopan unioni\n_START_PARAGRAPH_\nEuroopan unioni sitoutui Amsterdamin sopimuksen (1997) Julistuksessa (nro 11) kirkkojen ja ei-tunnustuksellisten j\xc3\xa4rjest\xc3\xb6jen asemasta kunnioittamaan kirkkojen ja uskonnollisten yhdistysten asemaa, joka niille on kansallisessa lains\xc3\xa4\xc3\xa4d\xc3\xa4nn\xc3\xb6ss\xc3\xa4 annettu ja olemaan puuttumatta siihen. Julistuksen teksti on seuraava:_NEWLINE__NEWLINE_\xc2\xbbEuroopan unioni kunnioittaa eik\xc3\xa4 puutu siihen asemaan, joka kirkoilla ja uskonnollisilla yhdistyksill\xc3\xa4 tai yhdyskunnilla on kansallisen lains\xc3\xa4\xc3\xa4d\xc3\xa4nn\xc3\xb6n mukaisesti j\xc3\xa4senvaltioissa. Euroopan unioni kunnioittaa my\xc3\xb6s el\xc3\xa4m\xc3\xa4nkatsomuksellisten ja ei-tunnustuksellisten j\xc3\xa4rjest\xc3\xb6jen asemaa.\xc2\xbb _NEWLINE_()_NEWLINE_Euroopan neuvosto antoi parlamentaarisessa yleiskokouksessaan 2007 suosituksen \xe2\x80\x9dValtio, uskonto, sekularismi, ihmisoikeudet\xe2\x80\x9d (suositus nro 1804). Suosituksessa Euroopan neuvosto toteaa kirkon ja valtion eron olevan Euroopan yhteisi\xc3\xa4 arvoja (artikla 4). Suosituksen pohjatekstiss\xc3\xa4 ennen kokousta suositeltiin Euroopan valtioille kirkon ja valtion erottamista toisistaan. Pohjateksti muuttui Suomen aloitteesta.\n_START_SECTION_\nYhdysvallat\n_START_PARAGRAPH_\nYhdysvalloissa on liittovaltiotasolla s\xc3\xa4\xc3\xa4detty valtion ja kirkon ero perustuslain ensimm\xc3\xa4isess\xc3\xa4 lis\xc3\xa4yksess\xc3\xa4. Perustuslain johdosta liittovaltion kongressi ei voi s\xc3\xa4\xc3\xa4t\xc3\xa4\xc3\xa4 lakia, joka koskee uskonnon perustamista tai rajoittaa uskonnon vapaata harjoittamista. Perustuslakia on lis\xc3\xa4ksi tulkittu niin, ett\xc3\xa4 valtion laitosten tulee olla neutraaleja suhteessa uskontoihin. Esimerkiksi aamuhartaudet, uskonnollisten koulujen linja-autokuljetukset ja niin edelleen on todettu Yhdysvaltain perustuslain vastaisiksi._NEWLINE_Yhdysvaltain perustuslain ensimm\xc3\xa4inen lis\xc3\xa4ys:_NEWLINE_Congress shall make no law respecting an establishment of religion, or prohibiting the free exercise thereof; or abridging the freedom of speech, or of the press; or the right of the people peaceably to assemble, and to petition the Government for a redress of grievances._NEWLINE_Vapaasti suomennettuna:_NEWLINE_Kongressi ei saa s\xc3\xa4\xc3\xa4t\xc3\xa4\xc3\xa4 mit\xc3\xa4\xc3\xa4n lakia, joka koskee uskonnon perustamista, tai kielt\xc3\xa4\xc3\xa4 sen vapaata harjoittamista; tai v\xc3\xa4hent\xc3\xa4\xc3\xa4 sanan tai lehdist\xc3\xb6n vapautta tai ihmisten oikeutta rauhanomaiseen kokoontumiseen tai anomuksen tekemiseen hallitukselle ep\xc3\xa4kohtien korjaamiseksi._NEWLINE_Edustajainhuoneen istunnot alkavat rukouksella. Lis\xc3\xa4ksi Yhdysvaltojen asevoimissa on liittovaltion maksamia sotilaspappeja.\n_START_SECTION_\nJapani\n_START_PARAGRAPH_\nJapanin perustuslaissa on ilmaistu ajatuksenvapaus ja valtion puolueettomuus uskontojen suhteen:_NEWLINE_\xc2\xbb\xc2\xa7 19 _NEWLINE__NEWLINE_Ajatuksen ja omantunnon vapautta ei saa rikkoa._NEWLINE__NEWLINE_\xc2\xa7 20 _NEWLINE__NEWLINE_(1) Uskonnonvapaus taataan kaikille._NEWLINE__NEWLINE_(2) Mink\xc3\xa4\xc3\xa4n uskonnollisen j\xc3\xa4rjest\xc3\xb6n ei tule saada erityisoikeuksia julkiselta vallalta, eik\xc3\xa4 hallita poliittista valtaa._NEWLINE__NEWLINE_(3) Ket\xc3\xa4\xc3\xa4n ei saa pakottaa osallistumaan uskonnolliseen toimintaan, juhlaan, riittiin tai muuhun uskonnonharjoitukseen._NEWLINE__NEWLINE_(4) Valtion ja sen virastojen on pid\xc3\xa4tt\xc3\xa4ydytt\xc3\xa4v\xc3\xa4 uskonnon opetuksesta ja muusta uskonnollisesta toiminnasta.\xc2\xbb _NEWLINE_()'